Document ID: 32002D0938

Απόφαση της Επιτροπής
της 17ης Ιουλίου 2002
σχετικά με την κρατική ενίσχυση την οποία η Ιταλία προτίθεται να χορηγήσει στην επιχείρηση Acciaierie di Sicilia SpA
[κοινοποιηθείσα υπό τον αριθμό Ε(2002) 2594]
(Το κείμενο στην ιταλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2002/938/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 4 στοιχείο γ),
την απόφαση αριθ. 2496/96/ΕΚΑΧ της Επιτροπής, της 18ης Δεκεμβρίου 1996, σχετικά με τη θέσπιση κοινοτικών κανόνων για τις ενισχύσεις προς τη βιομηχανία σιδήρου και χάλυβα(1), και ιδίως το άρθρο 6 παράγραφος 5,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
Αφού κάλεσε τους ενδιαφερομένους να υποβάλουν τις παρατηρήσεις τους σύμφωνα με τα εν λόγω άρθρα(2) και έχοντας υπόψη τις παρατηρήσεις αυτές,
Εκτιμώντας τα ακόλουθα:
I. ΔΙΑΔΙΚΑΣΙΑ
(1) Με επιστολή της 20ής Δεκεμβρίου 2001, η οποία καταχωρίσθηκε στις 21 Δεκεμβρίου 2001, η Ιταλία κοινοποίησε στην Επιτροπή την πρόθεσή της να χορηγήσει ενίσχυση για τέσσερα σχέδια που σχετίζονται με την Acciaerie di Sicilia SpA.
(2) Με επιστολή της 15ης Φεβρουαρίου 2002, η Επιτροπή γνωστοποίησε στην Ιταλία την απόφασή της να κινήσει τη διαδικασία σύμφωνα με το άρθρο 6 παράγραφος 5 της απόφασης αριθ. 2496/96/ΕΚΑΧ (στο εξής "κώδικας των κρατικών ενισχύσεων προς τη βιομηχανία σιδήρου και χάλυβα") σχετικά με την εν λόγω ενίσχυση.
(3) Η απόφαση της Επιτροπής για κίνηση της διαδικασίας δημοσιεύθηκε στην Επίσημη Εφημερίδα των Ευρωπαϊκών Κοινοτήτων(3). Η Επιτροπή κάλεσε τους ενδιαφερομένους να υποβάλουν τις παρατηρήσεις τους για την εν λόγω ενίσχυση.
(4) Με επιστολή της 12ης Απριλίου 2002, η Ιταλία απέσυρε την κοινοποίηση όλων των προγραμματισμένων μέτρων ενίσχυσης πλην ενός (της αγοράς εγκατάστασης καθαρισμού του καπνού ηλεκτρικής υψικαμίνου) που αποτελεί το αντικείμενο της παρούσας απόφασης. Επίσης, ανακοίνωσε στην Επιτροπή ότι, ενόψει της καταληκτικής ημερομηνίας της 22ας Ιουλίου που επιβάλλεται από τον κώδικα των κρατικών ενισχύσεων προς τη βιομηχανία σιδήρου και χάλυβα για τη χορήγηση της ενίσχυσης, θα καταβληθεί μόνον η πρώτη δόση της ενίσχυσης.
(5) Με επιστολή της 17ης Απριλίου, η UK Steel Association υπέβαλε παρατηρήσεις σχετικά με την ενίσχυση. Η Επιτροπή τις διαβίβασε στην Ιταλία η οποία, με επιστολή της 16ης Μαΐου 2002, απάντησε σε αυτές διατυπώνοντας τις δικές της σχετικές παρατηρήσεις.
II. ΛΕΠΤΟΜΕΡΗΣ ΠΕΡΙΓΡΑΦΗ ΤΗΣ ΕΝΙΣΧΥΣΗΣ
(6) Η Acciaerie di Sicilia SpA είναι εταιρεία παραγωγής χάλυβα που ανήκει στον όμιλο Alfa Acciai. Η εταιρεία συστάθηκε τον Μάιο του 1998 και παρέμεινε ανενεργή μέχρι τον Μάρτιο του 1999 όταν απέκτησε τις παραγωγικές εγκαταστάσεις της Acciaerie Megara SpA που είχαν παύσει να λειτουργούν από το 1996. Η Acciaierie di Sicilia έθεσε σε λειτουργία το έλαστρο τον Απρίλιο του 1999 και το χαλυβουργείο τον Οκτώβριο του ίδιου έτους.
(7) Η ενίσχυση χορηγείται από το Υπουργείο Παραγωγικών Δραστηριοτήτων βάσει του νόμου αριθ. 488/92 ο οποίος προβλέπει τη χορήγηση ενισχύσεων σε υποβαθμισμένες περιοχές. Η ενίσχυση εγκρίθηκε στις 9 Απριλίου 2001, υπό την προϋπόθεση χορήγησης άδειας από την Ευρωπαϊκή Επιτροπή.
(8) Μετά την εν μέρει απόσυρση της προαναφερθείσας κοινοποίησης (βλέπε αιτιολογική σκέψη 4), η ενίσχυση αφορά ένα μόνο σχέδιο. Η χορηγούμενη δυνάμει του νόμου αριθ. 488/92 ενίσχυση υπολογίζεται βάσει ενός ποσοστού που εκφράζεται σε καθαρό ισοδύναμο επιχορήγησης (ΚΙΕ) εντός του ανώτατου ορίου ενίσχυσης που έχει εγκριθεί από την Ευρωπαϊκή Επιτροπή όσον αφορά το σχετικό καθεστώς ενίσχυσης, με βάση τις διαστάσεις της επιχείρησης και τον τόπο εγκατάστασης της μονάδας παραγωγής. Στην περίπτωση της Acciaierie di Sicilia το ποσοστό που έχει εγκριθεί από την Ιταλία ανέρχεται σε 17,5 % ΚΙΕ, πράγμα που αντιστοιχεί σε ποσό 680000 ευρώ καταβλητέο σε τρεις δόσεις. Ωστόσο, πρόκειται να καταβληθεί μόνο μία δόση. Η πραγματική ενίσχυση ανέρχεται επομένως σε 220000 ευρώ.
(9) Η ενίσχυση προορίζεται για την αγορά μιας εγκατάστασης καθαρισμού του καπνού ηλεκτρικής υψικαμίνου. Η ηλεκτρική υψικάμινος διαθέτει εγκατάσταση για πρωτογενή καθαρισμό, δηλαδή καθαρισμό του καπνού που παράγεται κατά τη διαδικασία τήξης όταν η υψικάμινος είναι καλυμμένη, αλλά η εγκατάσταση αυτή δεν καθαρίζει τον καπνό που εκφεύγει όταν η υψικάμινος είναι ακάλυπτη για φόρτωση και εκφόρτωση. Τα όρια εκπομπής σκόνης που έχουν καθορισθεί από την Περιφέρεια Σικελίας το 1992, και τα οποία τηρούνται από την υφιστάμενη εγκατάσταση, είναι 25 mg/mc. Με τη νέα εγκατάσταση οι εκπομπές θα μειωθούν κατά 40 % και επομένως θα είναι ίσες προς 15 mg/mc. Η επένδυση δεν συνεπάγεται μείωση του κόστους. Το επιλέξιμο κόστος ανέρχεται σε 2400030 ευρώ και αντιστοιχεί σε εγκαταστάσεις και εξοπλισμό.
III. ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ
(10) Η UK Steel Association ισχυρίζεται ότι η επένδυση μπορεί να θεωρηθεί ως αυθεντική περιβαλλοντική επένδυση. Κατά τη γνώμη της, όμως, η Ιταλία υποχρεούται να αποδείξει ότι τα σχετικά περιβαλλοντικά πρότυπα τηρούνται κατά την ημερομηνία έναρξης λειτουργίας της εγκατάστασης.
IV. ΣΧΟΛΙΑ ΤΗΣ ΙΤΑΛΙΑΣ
(11) Δεδομένου ότι οι αμφιβολίες της Επιτροπής οφείλονταν κατά κύριο λόγο στην έλλειψη πληροφοριών στην κοινοποίηση, οι ιταλικές αρχές περιορίστηκαν στην παροχή των πληροφοριών που έλειπαν.
V. ΕΚΤΙΜΗΣΗ
(12) Η Acciaeria di Sicilia SpA παράγει προϊόντα χάλυβα που αναφέρονται στο παράρτημα I της συνθήκης ΕΚΑΧ. Συνεπώς, πρόκειται για επιχείρηση κατά την έννοια του άρθρου 80 της εν λόγω συνθήκης, στη οποία εφαρμόζεται ο κώδικας κρατικών ενισχύσεων προς τη βιομηχανία σιδήρου και χάλυβα.
(13) Ο εν λόγω κώδικας ενισχύσεων προβλέπει στο άρθρο 3 τη δυνατότητα χορήγησης ενισχύσεων στις εταιρείες σιδήρου και χάλυβα για την υλοποίηση περιβαλλοντικών επενδύσεων. Οι όροι που πρέπει να πληρούνται για να θεωρηθεί μια τέτοια ενίσχυση συμβιβάσιμη με την κοινή αγορά καθορίζονται στο παράρτημα του κώδικα αυτού και στους κοινοτικούς κανόνες για τις κρατικές ενισχύσεις υπέρ της προστασίας του περιβάλλοντος(4) (στο εξής "οι κοινοτικοί κανόνες του 1994 για τις κρατικές ενισχύσεις υπέρ του περιβάλλοντος").
(14) Βάσει των κοινοτικών κανόνων του 1994 για το περιβάλλον, οι επενδυτικές ενισχύσεις σε εγκαταστάσεις ή εξοπλισμό με προορισμό τη μείωση ή την εξάλειψη της ρύπανσης, που δίνουν στην επιχείρηση τη δυνατότητα να φθάσει σε επίπεδα προστασίας του περιβάλλοντος που είναι κατά πολύ ανώτερα των επιβαλλόμενων από το νόμο επιπέδων, μπορούν να επιτραπούν για ποσοστό έως το 30 % ακαθάριστα του επιλέξιμου κόστους (τμήμα B πρώτο εδάφιο).
(15) Το παράρτημα του κώδικα των κρατικών ενισχύσεων προς τη βιομηχανία σιδήρου και χάλυβα προβλέπει ότι, όσον αφορά τις επιχειρήσεις που βελτιώνουν σημαντικά το επίπεδο προστασίας του περιβάλλοντος, από το επιλέξιμο για την ενίσχυση κόστος θα πρέπει να αφαιρούνται όλα τα οφέλη που απορρέουν από τις σημαντικές βελτιώσεις και έχουν σχέση με το χαμηλότερο κόστος παραγωγής.
(16) Στην εξεταζόμενη υπόθεση, πρέπει να σημειωθεί ότι η νέα εγκατάσταση θα βελτιώσει σημαντικά το επίπεδο προστασίας του περιβάλλοντος αλλά δεν θα μειώσει το κόστος παραγωγής. Εξάλλου, η ένταση της προτεινόμενης ενίσχυσης (9,2 %) είναι χαμηλότερη από το ανώτατο όριο που καθορίζεται στο σημείο 3.2 του τμήματος Β των κοινοτικών κανόνων του 1994 για τις κρατικές ενισχύσεις υπέρ του περιβάλλοντος (30 %).
VI. ΣΥΜΠΕΡΑΣΜΑ
(17) Εκτιμώντας τα προαναφερόμενα, η κρατική ενίσχυση την οποία η Ιταλία προτίθεται να χορηγήσεις στην Acciaierie di Sicilia SpA σύμφωνα με το νόμο αριθ. 448/92 και η οποία ανέρχεται σε 220000 ευρώ, είναι συμβιβάσιμη με την κοινή αγορά. Όσον αφορά το υπόλοιπο της κοινοποιηθείσας ενίσχυσης, έχοντας υπόψη την απόσυρση της κοινοποίησης (βλέπε αιτιολογική σκέψη 4), η κινηθείσα στις 15 Φεβρουαρίου 2002 διαδικασία περατώνεται,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η κρατική ενίσχυση ύψους 220000 ευρώ για την αγορά εγκατάστασης καθαρισμού καπνού ηλεκτρικής υψικαμίνου, την οποία η Ιταλία προτίθεται να χορηγήσει βάσει του νόμου αριθ. 488/92 στην Acciaierie di Sicilia SpA, είναι συμβιβάσιμη με την κοινή αγορά.
Άρθρο 2
Η παρούσα απόφαση απευθύνεται στην Ιταλική Δημοκρατία.
Βρυξέλλες, 17 Ιουλίου 2002.

Labels: 1
4
19
20
18